钦定古今图书集成/明伦汇编/氏族典/第444卷 > 《廖用贤尚友录》 > 丙吉
## 钦定古今图书集成/明伦汇编/氏族典/第444卷 > 《廖用贤尚友录》 > 丙吉

按《汉书丙吉传》：“吉字少卿，鲁国人。治律令，为鲁狱史。
积功劳，稍迁至廷尉右监，坐法失官，归为州从事。武
帝末，以廷尉监征，治巫蛊狱。时宣帝生数月，坐卫太
子事系吉。哀曾孙无辜，择谨厚女徒保养。后望气者
言长安狱中有天子气，上遣使者分条诏狱，系者无
轻重皆杀之。谒者令夜到，吉闭不纳，曰：‘皇曾孙在，他
人无辜犹不可，况曾孙乎’！”使还劾奏，上寤曰：“天使之
也。”因赦天下狱系者。曾孙病几不全，吉加致医药，甚
有恩惠。后吉为车骑将军，军市令，迁大将军长史，入
为光禄大夫，给事中。霍光废昌邑王贺议所立，吉奏
记光立宣帝，赐爵关内侯。吉深厚不伐，朝廷莫明其
功。为太子太傅，迁御史大夫。及帝亲政，掖庭宫婢自
陈尝有阿保功，引使者丙吉知状。上亲见问，乃知吉
有旧恩而终不言。上大贤之，封博阳侯。后五岁，代魏
相为丞相。吉本起狱法，及居相位，宽大好礼让，学《诗》
《礼》，通大义。病笃，上亲临问，荐杜延年、于定国、陈万年，
后皆称职。薨，谥定。子显禹高。